**Lehdistötiedote 21.09.2021: Ekosäätiö jakaa ympäristöpalkintoja 30-vuotisjuhlassaan 23. syyskuuta 2021 Korjausversio 22.09.**

**Embargo: palkinnonsaajien nimiä ei julkisuuteen ennen kuin torstaina 23.9. klo 19**

**Pekka Kuusi-ympäristöpalkinto eli mitali ja kunniakirja on päätetty osoittaa liikemies, maanviljelijä ja ympäristövaikuttaja Ilkka Herlinille, alkuperäisen luonnon ennallistaja ja ilmastotutkija Tero Mustoselle sekä Helsingin Sanomien ympäristötoimittaja Heli Saavalaiselle. Palkitsemisperusteet ovat tämän tiedotteen liitteenä.**

Ihmiskuntapolitiikan kehittäjän, sosiaalipoliitikko Pekka Kuusen muistolle perustettu Ekosäätiö viettää 30-vuotisjuhlaansa torstaina 23.9. Helsingissä Töölön kirjastossa klo 17–19 kutsuseminaarina paneelikeskustelun ja palkintojenjaon merkeissä. Muu yleisö voi seurata tilaisuutta nettilinkistä <https://youtu.be/8ahmSKmAx0o>.

Ekosäätiön tarkoituksena on ekologisesti kestävän kehityksen edellytyksiä parantavan tieteellisen tutkimuksen ja muun toiminnan tukeminen. Tämä tapahtuu jatkamalla ja edelleen kehittämällä vuonna 1989 kuolleen, ministerinä ja Alkon pääjohtajanakin toimineen Pekka Kuusen jälkeensä jättämää henkistä perintöä. Hyvä yhteenveto siitä on kirja *Ihmisen eloonjäämisoppi. Pieni alkeiskirja* vuodelta 1991, toimittajina professorit Aulis Aarnio, Esa Saarinen, Nils Åker-Blom ja Olli Järvinen.

Syksyn 2021 aikana Ekosäätiö järjestää yleisölle avoimia ja netissäkin nähtäviä paneelikeskusteluja teemoina talouden kestävyys ilmastokriisiä ratkaistaessa, planetaarinen terveys eli luonnon ja ihmisen terveys toisiinsa kytkeytyvinä ja riippuvaisina, sekä Afrikan maiden ja Suomen keskinäisriippuvuus. Ylisukupolvisen haasteen tunnuksena on ”vaikeimmat kestävyysvalinnat”. Ekosäätiö toimii yhteistyössä mm. useiden lukioiden kanssa.

30-vuotisjuhlan vetäjänä on säätiön hallituksen puheenjohtaja Sauli Rouhinen. Puhujina ja panelisteina ovat tulevaisuudentutkija Osmo Kuusi, kansanedustaja Erkki Tuomioja, professori Antero Honkasalo, SYKEn entinen pääjohtaja Lea Kauppi, ja tutkija Johanna Perkiö.

Ekosäätiön nettivulla (<https://ekosaatio.fi/>) on tarkempia tietoja säätiön historiasta, tavoitteista ja toiminnasta.

Lisätietoja voivat antaa säätiön hallituksen puheenjohtaja YTT Sauli Rouhinen sauli.rouhinen(a)gmail.com, p. 050 565 8394 ja säätiön hallintoneuvoston puheenjohtaja, suurlähettiläs emeritus Mikko Pyhälä mikko.pyhala(a)kolumbus.fi, p. 044 219 0051.